คลังอุ้มเอสเอ็มอีเงินฝืด
อภิศักดิ์จ่อชงครม.ใช้มาตรการภาษี ตั้งกองทุนฟื้นฟูช่วย
2 ก.ค. 2559

อภิศักดิ์จ่อชงครม.ใช้มาตรการภาษี ตั้งกองทุนฟื้นฟูช่วย
โพสต์ทูเดย์ - คลังเตรียมออกมาตรการช่วยเหลือเอสเอ็มอีมีศักยภาพแต่ขาดเงินทุนเพิ่มเติมรอบใหม่
นายอภิศักดิ์ ตันติวรวงศ์ รมว.คลัง เปิดเผยว่า ภายใน 2-3 สัปดาห์นี้ จะเสนอมาตรการช่วยเหลือผู้ประกอบการเอสเอ็มอีเพิ่มเติมให้คณะรัฐมนตรี (ครม.) เห็นชอบ ประกอบด้วย การตั้งกองทุนฟื้นฟูเอสเอ็มอี เพื่อช่วยผู้ประกอบการที่มีศักยภาพในการดำเนินธุรกิจต่อไป แต่ไม่มีเงินทุนและสถาบันการเงินไม่ปล่อยกู้ โดยกองทุนจะใส่เงินเข้าไปช่วยและเมื่อกิจการดีขึ้นผู้ประกอบการเอสเอ็มอีก็สามารถซื้อหุ้นจากกองทุนกลับไปในราคาถูกได้
นอกจากนี้ ยังมีมาตรการให้ผู้ประกอบการรายใหญ่ให้การช่วยเหลือทางการเงินกับผู้ประกอบการเอสเอ็มอี เช่น ให้เงินซื้อเครื่องจักร หรือระบบคอมพิวเตอร์ หรือจ่ายค่าธรรมเนียมค้ำประกันเงินกู้ ให้ผู้ประกอบการรายใหญ่สามารถนำเงินที่ช่วยเหลือดังกล่าวมาหักลดหย่อนภาษีได้ 2 เท่า ซึ่งคลังอยู่ระหว่างการดูรายละเอียดว่าจะให้หักลดหย่อนรายการอะไรได้บ้าง
ขณะเดียวกันกระทรวงการคลังยังพิจารณาผู้ประกอบการรายใหญ่ที่ให้เงินเพื่อการพัฒนาชุมชน ให้มาหักลดหน่อยภาษีได้ 2 เท่าเช่นกัน ซึ่งจะเป็นการลดภาระของรัฐบาลในการพัฒนาเอสเอ็มอีและเศรษฐกิจประเทศให้เข้มแข็งมากขึ้น
“รัฐบาลเห็นว่าถ้าผู้ประกอบการเอสเอ็มอีเข้มแข็ง ก็จะเป็นอาวุธสำคัญของประเทศในการสร้างเศรษฐกิจให้ขยายตัวได้ต่อเนื่อง และการที่เอสเอ็มอีเข้มแข็งยังช่วยแก้ปัญหาสังคม โดยทำให้เกิดการจ้างงานมากขึ้น” นายอภิศักดิ์ กล่าว
รมว.คลัง กล่าวว่า ที่ผ่านมารัฐบาลได้ใส่เงินช่วยเหลือผู้ประกอบการเอสเอ็มอีถึง 3.5 แสนล้านบาท เช่น การให้สินเชื่อดอกเบี้ยต่ำ หรือซอฟต์โลน อัตราดอกเบี้ย 4% จำนวน 1.5 แสนล้านบาท และได้ออกเพิ่มอีก 3 หมื่นล้านบาท นอกจากนี้ยังเข้าไปช่วยค้ำประกันเงินกู้อีกประมาณ 1 แสนล้านบาท ซึ่งจะช่วยให้เอสเอ็มอีดำเนินธุรกิจต่อไปได้